Staatskaping: Zuma stel kommissie aan | Maroela Media
Zuma het gesê die kommissie sal gelei word deur adjunkhoofregter Raymond Zondo.
"Ingevolge die ondersoek en remediërende optrede van die openbare beskermer (OB) aangaande klagtes en bewerings van staatskaping, sowel as die bevele wat deur die Noord-Gautengse hooggeregshof in sy uitspraak van 14 Desember 2017 uitgereik is, het ek besluit om 'n kommissie van ondersoek aan te stel," het Zuma in 'n verklaring gesê.
"Die hof het bevind dat die remediërende optrede van die OB bindend is en dat die president 'n kommissie binne 30 dae moet aanstel onder leiding van 'n regter wat deur die hoofregter aangewys moet word. Die hof het ook beveel dat ek persoonlik die koste van die hersiening moet betaal."
Zuma het gesê dat hy teen die kostebevel geappelleer het.
"Ek neem verdere regsadvies oor die uitvoering van dié appèl, maar is bekommerd dat die kwessie al 'n geruime tyd die publiek se gedagtes besig hou en dringende aandag verdien."
Zuma het op 13 Desember 'n tweede bloedneus in die hooggeregshof in Pretoria gekry toe 'n volbank regters eenparig Zuma se aansoek dat Thuli Madonsela, die voormalige openbare beskermer, se staatskapingverslag hersien moet word, met koste verwerp het. Die hof het ook beslis Zuma moet binne 30 dae 'n geregtelike kommissie van ondersoek aanstel om kwessies wat in die staatskapingverslag genoem word te ondersoek. Die voorsitter van die kommissie moet deur hoofregter Mogoeng Mogoeng aangewys word.
Dit kom nadat die hof vroeër beslis het Zuma moet persoonlik aanspreeklik gehou word vir die koste van die hofaansoek wat hy in 2016 ingedien het om 'n interdik te bekom wat Madonsela sou verhoed om haar staatskapingverslag vry te stel. Dié uitspraak is eenparig deur 'n volbank regters beslis en deur regter-president Dunstan Mlambo gelewer.
Die hof het in sy uitspraak Zuma se gedrag skerp veroordeel. "Na my mening is 'n eenvoudige bestraffende kostebevel nie gepas nie. Ek sê so omdat dit die belastingbetaler aanspreeklik sal maak vir die koste. Dít is 'n geval waar die hof geregverdig is om te bevind dat dit onregverdig is dat die belastingbetaler die koste moet dra," het Mlambo gesê.
"Die optrede van die president en die konteks van die litigasie vereis strenger berisping. Daar is geen twyfel dat, wanneer dit deeglik oorweeg word, die agtergrond van hierdie saak en die omstandighede van die litigasie toon dat die president op geen aanvaarbare regsgronde gesteun het nie en dat daar inteendeel geen gronde was vir hom om vol te hou met hierdie regsgeding nie."
Mlambo het gesê Zuma se gedrag "kom neer op 'n poging om die nakoming van 'n grondwetlike verpligting van die kantoor van die openbare beskermer te stuit".
Mlambo het gesê Zuma het sake vererger deur vol te hou met die hofaansoek nadat hy aanvanklik toegegee het dat Madonsela se verslag bekendgemaak moet word. Hy het gesê die president se volharding om voort te gaan met die hofaansoek kom neer op misbruik van die regsproses.
Die berig sê hy het die voorsitter aangestel, wat die hof beveel het die hoofregter moes doen! Moet die media nie sy fout vir hom uitwys nie? Dom diktator?
mooi so. sy doel is uitgedien. hy kan nou maar op n besigheidsbesoek in die buiteland gaan en via Dubai nie terugkom nie. sal interessant wees om te weet wat dié regsgeding hom gaan kos
One way ticket somewhere FAR FAR AWAY sal perfek wees.
Mens sal sweer hierdie krimineel dink hy doen iemand 'n guns om die kommissie aan te stel. En hy dink die publiek is dom genoeg om te glo hy stel die kommissie aan, en dit terwyl die hof hom gedwing het om dit te doen. Sy arrogansie ken geen perke nie! Ek kan nie anders as om te wonder of hierdie kommissie nie dalk net so klug en geld mors soos die kommissie na die wapenskandaal was nie?
Henk ek dink jy is reg dit is 'n klug en die ondersoek is maar net vir tyd speel hier gaan niks van kom nie.Teen die tyd dat die ondersoek verby is is ek al in die graf van ouderdom en ek is so twintig jaar jonger as Zupta.